Dié behandeling vir osteoartritis dalk skadelik – navorsingArgieffoto: Pixabay ŉ Inspuiting wat gereeld gebruik word om osteoartritis in die knie mee te behandel is “skaars meer as ŉ opkikker” en kan selfs skadelike newe-effekte hê. Só lui die bevindings van nuwe navorsing oor die inspuit van hialuronidase-suur om dié siektetoestand te behandel. Dié behandeling, algemeen bekend as viskose-aanvulling, word sedert 1970 uitgevoer, maar navorsers is toenemend skepties oor die effektiwiteit en veiligheid hiervan. Luidens die navorsing is osteoartritis in die knie een van die grootste oorsake van gestremdheid by ouer mense en meer as 560 miljoen mense wêreldwyd ly hieraan. Dit veroorsaak die verbrokkeling van die kraakbeen in die knie, wat geweldige pyn en ŉ gesukkel om te loop tot gevolg het. Viskose-aanvulling word algemeen gebruik as ŉ smeermiddel om beweging te vergemaklik en pyn te verminder. Die navorsingsverslag wat in die vaktydskrif BMJ gepubliseer is, het na 169 vorige ondersoeke gekyk wat die inspuiting met ŉ opkikker of geen behandeling vergelyk het. Hieruit is 24 groot ondersoeke, wat 9 000 pasiënte betrek het, gekies. “Navorsers het sterk en deurslaggewende bewyse gevind dat die inspuiting amper geen verskil in pynvlakke tot gevolg het nie,” lui die verslag. Navorsers het boonop gevind dat die inspuiting in sekere gevalle skadelike newe-effekte gehad het en dat dit nie net oneffektief is nie, maar geassosieer word met “ŉ hoër voorkoms van nagevolge”. Een van die mees algemene newe-effekte van die inspuiting blyk te wees ŉ infeksie in die gewrigte nadat die inspuiting toegedien is. Die navorsing wys verder daarop dat meer as 12 000 mense tussen 2009 en 2021 reeds onnodig aan die behandeling blootgestel is, aangesien soortgelyke navorsingsgevolgtrekkings toe reeds bekend was.